**PAKKUMUSKUTSE**

Tehisintellekti keelemudelite praktilised *online*-koolitused kohalike meedia- ja infokanalite ajakirjanikele ja sisuloojatele.

Koolitus tellitakse Varjupaiga-, Rände- ja Integratsioonifondi (AMIF) koosfinantseerimisel projekti „Teadlikkuse tõstmine lõimumisest, sh kohaliku meedia kaasamine ja võimestamine“ (AMIF.1.02.23-0003) raames.

**1. Tellija**

Kultuuriministeerium (edaspidi Tellija).

**2. Pakkumuskutse objekt**

Partneri (edaspidi Koolitaja või Pakkuja) leidmine tehisintellekti (AI) keelemudelite praktiliste I-koolituste ettevalmistamiseks ja läbiviimiseks Eesti kohalike meedia- ja infokanalite ajakirjanikele ja sisuloojatele.

**3. Koolituse eesmärk**

Võimestada Eesti kohalike meedia- ja infokanalite ajakirjanikke ja sisuloojaid, suurendada nende digipädevust ning õpetada neile tehisintellekti keelemudelite kasutamist igapäevases erialases töös – meedia- ja infomaterjalide loomisel, taustainfo hankimisel ja analüüsimisel, tekstide toimetamisel ja tõlkimisel.

**4. Koolituse sihtrühm**

Eesti kohaliku tasandi (st mitte üleriigiliste) meedia- ja infokanalite ajakirjanikud ja sisuloojad.

**5. Koolituse kirjeldus**

* Koolituse kestus: 6 tundi õppetegevust ühel päeval, millele lisanduvad pausid (kaks vähemalt 10-minutilist pausi ja 20-30-minutiline lõunapaus).
* Kokku tellitakse viis samasisulist koolitust eri aegadel, grupi suurus 10–20 osalejat.
* Koolitused toimuvad tööpäevadel ajavahemikus oktoober – november 2025.
* Koolitus on täielikult *online*-formaadis ja osalejatele tasuta.
* Koolituse toimub eesti keeles.

**6. Koolituse sisu**

Koolitus keskendub tehisintellekti keelemudelite kasutamisele ajakirjaniku igapäevases töös.

1. Teooria – mis on keelemudel, kuidas neid arendatakse, peamised tüübid ja kasutusalad.
2. Eri mudelite funktsionaalsuse tutvustus – vähemalt GPT, Gemini, Claude, Llama, Mistral mudelitest. Näidata nii tasuta kui ka tasuliste versioonide võimalusi ja piiranguid. Hinnata eesti keele toimivust igas mudelis.
3. Praktilised harjutused – nt teksti tõlkimine, mitme allika põhjal artikli koostamine, teksti ümberkirjutamine selgema stiiliga, taustainfo hankimine mitmekeelsest inforuumist.
4. Koolitusse integreeritakse näiteid rände ja lõimumise valdkonnast, arvestatakse eri keele- ja kultuuritaustaga auditooriumi vajadustega.

Koolituse sisu ja praktiliste ülesannete planeerimisel peab Koolitaja lähtuma AMIF projekti eesmärgist, milleks on suurendada kohaliku meedia võimekust kajastada sisserände ja Eestis elavate kolmandate riikide kodanikega seotud temaatikat, tõsta kohalike meediakanalite professionaalsust ja toodetava sisu kvaliteeti. Samuti tõsta kohalike elanike teadlikkust lõimumisest ning rändest ja rändekanalitest.

**7. Nõuded koolituse korraldamisele**

* **Kuupäevade ja ajakava kinnitamine.** Koolituse korraldaja ja Tellija lepivad koolituste kuupäevad, ajakava ning sisukirjelduse kokku esimesel võimalusel pärast pakkumise edukaks tunnistamist, kuid mitte hiljem kui kaks nädalat enne esimese koolituse toimumist.
* **Registreerimine ja nimekirjad.** Registreerimine toimub Kultuuriministeeriumi kodulehe kaudu. Osalejate nimekirjad edastatakse Tellijale hiljemalt 3 tööpäeva enne koolituspäeva algust.
* **Osalejate teavitamine.** Koolitaja võtab registreerunutega ühendust ja tagab osalejatele koolituspäeva eelinfo ning ligipääsu veebikeskkonda.
* **Minimaalne grupi suurus ja koolituse ärajäämine.** Eesmärgipärane grupi suurus on 10–20 osalejat. Kui registreerub 6–9 osalejat, on Tellijal õigus otsustada, kas koolitus viiakse läbi väiksema grupiga või lepitakse kokku uus aeg. Kui miinimum-tingimus (6 osalejat) ei täitu või tekib muu koolituse läbiviimist takistav põhjus, otsustab koolituse edasilükkamise või ärajätmise Tellija koostöös Koolitajaga. Kui uut aega ei leita ja koolitus ei toimu, siis Tellija ei tasu koolituse eest. Koolitaja ettevalmistustasu eraldi ei hüvitata.
* **Tehniline tugi.** Koolitaja tagab veebikeskkonna toimimise (nt Zoom/Teams) ning vajadusel tehnilise toe osalejatele.
* **Salvestised ja koolitusmaterjalid.** Koolitaja salvestab koolitused ning jagab need turvalise veebilingi kaudu osalejatele ja Tellijale hiljemalt 5 tööpäeva jooksul pärast koolituse toimumist. Koolitaja valmistab ette koolitusmaterjalid, kohandab need sihtrühmale ning edastab osalejatele ja Tellijale. Koolitaja annab Tellijale õiguse neid kasutada aruandluses ja jagada osalejatega.
* **Tagasiside.** Koolitaja kogub ja analüüsib osalejate tagasisidet ning esitab kokkuvõtte lõpparuandes. Tellijal on õigus tutvuda osalejate tagasisidega jooksvalt, iga koolituse toimumise järel.
* **Tõend.** Osalejale väljastatakse soovi korral tõend koolituse läbimise kohta.
* **Teavitusnõuded.** Tegevuse elluviimisel tuleb järgida Varjupaiga-, Rände- ja Integratsioonifondi (AMIF) teavitamise nõudeid ([sh logo kasutamine ja viited rahastusele](https://www.rtk.ee/toetused-taotlemine/kiirelt-katte/logod-ja-sumboolika#teavitamine-2021-2027)).

**8. Nõuded Pakkujale**

Pakkuja kinnitab kirjalikult esitatud pakkumuses vastavust alltoodud nõuetele. Tellija võib nõuda tõendavaid dokumente.

* Pakkuja ei tohi olla pankrotis ega likvideerimisel; äritegevus ei tohi olla peatatud; ei tohi olla algatatud sundlikvideerimist.
* Maksuvõlg puudub.
* Koolitajal peab olema varasem kogemus tehisintellekti keelemudelite koolituste või sarnasel teemal koolituste läbiviimisel ning eesti keele oskus kõrgtasemel.

**9. Maksumus**

Pakkumuse maksumus (sh kõik kulud ja maksud) ei tohi ületada 19 000 eurot.

**10. Pakkumise esitamine**

Pakkumuses palume esitada:

* koolituse sisu kirjeldus (koolitusplaan);
* koolituse esialgsed toimumisajad ja koolituspäeva ajakava koos kellaaegadega;
* info koolitaja kohta (välja tuua vastavus punktis 8 esitatud nõuetele);
* hinnapakkumine koos kulude ja maksude jaotusega.

**Palun digitaalselt allkirjastatud pakkumus saata e-postile maria.aasma@kul.ee hiljemalt 8.09.2025 kell 17.00.**

**11. Hindamiskriteeriumid**

Pakkuja peab vastama kõikidele nõuetele. Edukaks tunnistatakse majanduslikult soodsaim pakkumus järgmistel alustel:

1. Koolituse maksumus – 70 punkti. Madalaim maksumus saab 70 punkti. Teised pakkumused: (madalaim hind / pakkumuse hind) × 70.
2. Koolituste kirjeldus ja sisu vastavus – 30 punkti.

* 30 punkti: sisu vastab täielikult koolituse eesmärkidele ja Tellija nõuetele, koolitusplaan on põhjalik ja asjakohane, esitatud on seosed rände- ja lõimumisvaldkonnaga. Tellija nõutud info on pakkumuses esitatud, koolituse korraldus on põhjalikult läbi mõeldud.
* 15 punkti: sisu vastab osaliselt, esineb puudusi või mõni nõutud element puudu, esineb korralduslikke puudusi.
* 0 punkti: sisu ja/või korraldus ei vasta nõuetele.

**12. Tulemustest teavitamine**

Edukas pakkuja kinnitatakse ning tulemustest teavitatakse hiljemalt **15.09.2025 kell 17.00**.

**13. Aruande ja arve esitamine**

Koolituste läbiviimise kohta tuleb esitada digitaalselt allkirjastatud **aruanne hiljemalt 10.12.2025** e-posti teel maria.aasma@kul.ee.  
Aruanne sisaldab: logodega esilehte, koolituste kirjeldust ja kokkuvõtet, hinnangut eesmärkide täitmisele, osalejate nimekirju (nimi ja organisatsioon), koolitusmaterjale ning koolituste salvestisi. Materjalid ja salvestised edastatakse Tellijale turvalise veebilingi kaudu.

Tasumine toimub pärast koolituste toimumist ja aruande kinnitamist e-arve alusel 21 päeva jooksul (Fitek AS kaudu).

Koolitust kaasrahastab Varjupaiga-, Rände- ja Integratsioonifond (AMIF).

**Tellija kontaktisik:**  
Maria Aasma  
Kultuurilise mitmekesisuse osakonna nõunik  
Kultuuriministeerium

maria.aasma@kul.ee, tel 5017399